SK Úradný vestník Európskej únie L 110/52

ROZHODNUTIE KOMISIE

z 30. apríla 2009

o schválení poskytnutia fínskej pomoci pre osivo a osivo obilnín na rok 2009

[oznámené pod číslom K(2009) 3078]

(Iba fínske a švédske znenie je autentické)

(2009/361/ES)

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva,

so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 182 ods. 2 prvý pododsek v spojení s jeho článkom 4,

keďže:

(1) Fínska vláda listom z 10. decembra 2008 požiadala o schválenie poskytnutia pomoci pre poľnohospodárov na roky 2009 – 2010 pre určité množstvá odrôd osiva a osiva obilnín vypestovaných výlučne vo Fínsku z dôvodu jeho osobitných klimatických podmienok.

(2) V súlade s článkom 182 ods. 2 druhým pododsekom nariadenia (ES) č. 1234/2007 Fínsko odovzdalo Komisii uspokojivú správu o výsledkoch schválenej pomoci. V dôsledku toho sa v roku 2009 môže vnútroštátna pomoc poskytnúť iba na kultivované osivá.

(3) Fínsko žiada o schválenie poskytnutia pomoci na hektár pre určité plochy, na ktorých sa pestujú druhy osiva Gramineae (trávy) a Leguminosae (strukoviny) uvedené v prílohe XIII k nariadeniu Rady (ES) č. 73/2009 z 19. januára 2009, ktorým sa ustanovujú spoločné pravidlá režimov priamej podpory pre poľnohospodárov v rámci spoločnej poľnohospodárskej politiky a ktorým sa ustanovujú niektoré režimy podpory pre poľnohospodárov, ktorým sa menia a dopĺňajú nariadenia (ES) č. 1290/2005, (ES) č. 247/2006, (ES) č. 378/2007 a ktorým sa zrušuje nariadenie (ES) č. 1782/2003 (2), s výnimkou Phleum pratense L. (timotejka), a pre určité plochy, na ktorých sa pestuje osivo obilnín.

(4) Navrhovaná pomoc má spĺňať požiadavky ustanovené v článku 182 ods. 2 nariadenia (ES) č. 1234/2007. Týka sa odrôd osiva a osiva obilnín určených na pestovanie vo Fínsku, ktoré sa prispôsobili poveternostným podmienkam v tejto krajine a nepestujú sa v ostatných členských štátoch. Schválenie Komisie by sa malo vzťahovať len na odrody uvedené v zozname fínskych odrôd, ktoré sa pestujú výlučne vo Fínsku.

(5) Malo by sa prijať ustanovenie, že Komisia bude informovaná o opatreniach, ktoré prijalo Fínsko v snahe dodržať obmedzenia ustanovené v tomto rozhodnutí.

(6) Opatrenia ustanovené v tomto rozhodnutí sú v súlade so stanoviskom Riadiaceho výboru pre spoločnú organizáciu poľnohospodárskych trhov,

PRIJALA TOTO ROZHODNUTIE:

Článok 1

Fínsku sa na obdobie od 1. januára 2009 do 31. decembra 2009 povoľuje poskytnúť pomoc pre pestovateľov so sídlom na jeho území, ktorí pestujú certifikované osivo a certifikované osivo obilnín uvedené v prílohe, a to do výšky pomoci stanovenej v tejto prílohe.

Schválenie sa vzťahuje len na odrody, ktoré sú uvedené vo fínskom národnom katalógu a pestujú sa výlučne vo Fínsku.

Článok 2

Fínsko prostredníctvom vhodného kontrolného systému zabezpečí, aby bola pomoc poskytnutá len pre odrody uvedené v prílohe.

Článok 3

Fínsko zašle Komisii zoznam príslušných certifikovaných odrôd, ako aj každú jeho aktualizáciu, a informuje ju o plochách a množstvách osiva a osiva obilnín, pre ktoré sa pomoc poskytuje.

Článok 4

Toto rozhodnutie sa uplatňuje od 1. januára 2009.

Článok 5

Toto rozhodnutie je určené Fínskej republike.

V Bruseli 30. apríla 2009 Za Komisiu Mariann FISCHER BOEL členka Komisie

(1) Ú. v. EÚ L 299, 16.11.2007, s. 1.

(2) Ú. v. EÚ L 30, 31.1.2009, s. 16.